সিটির সঙ্গে একীভূত হতে পারে বেসিক ব্যাংক
নানা সমস্যায় জর্জরিত রাষ্ট্রায়ত্ত বেসিক ব্যাংক বেসরকারি সিটি ব্যাংকের সঙ্গে একীভূত হবে বলে আশা করা হচ্ছে।
বাংলাদেশ ব্যাংকের একজন শীর্ষ কর্মকর্তা দ্য ডেইলি স্টারকে জানান, বাংলাদেশ ব্যাংক আজ সিটি ব্যাংকের শীর্ষ কর্মকর্তাদের সঙ্গে বৈঠকে বসেছিল। ওই বৈঠকে বেসরকারি ব্যাংকটিকে দুর্বল বেসিক ব্যাংককে অধিগ্রহণের প্রস্তুতি নিতে বলা হয়েছে।
জবাবে সিটি ব্যাংক বেসিক ব্যাংকের সম্পদ ও দায়-দেনা গ্রহণের আগ্রহ প্রকাশ করে।
সভায় সভাপতিত্ব করেন বাংলাদেশ ব্যাংকের গভর্নর আব্দুর রউফ তালুকদার।
যোগাযোগ করা হলে সিটি ব্যাংকের ব্যবস্থাপনা পরিচালক ও সিইও মাসরুর আরেফিন বলেন, তারা একীভূতকরণের পরিকল্পনা নিয়ে কেন্দ্রীয় ব্যাংকের সঙ্গে আলোচনা করেছে।
তবে তিনি কোনো ব্যাংকের নাম উল্লেখ করেননি।
তিনি বলেন, 'প্রাথমিকভাবে আমরা দুর্বল ব্যাংকটিকে তিন থেকে চার বছরের জন্য পুনর্গঠন করব এবং তারপর এটিকে সিটি ব্যাংকের সঙ্গে একীভূত করব।'
বৈঠকে সিটি ব্যাংকের চেয়ারম্যান আজিজ আল কায়সার উপস্থিত ছিলেন।
দ্রুত সংশোধনী কাঠামোর আলোকে ব্যাংকগুলোকে একীভূত করতে একটি গাইডলাইন জারির কয়েকদিন পর এই বৈঠক অনুষ্ঠিত হয়।
এর আগে রাষ্ট্রায়ত্ত চার ব্যাংক- সোনালী ব্যাংকের সঙ্গে বাংলাদেশ ডেভেলপমেন্ট ব্যাংক ও বাংলাদেশ কৃষি ব্যাংকের সঙ্গে রাজশাহী কৃষি উন্নয়ন ব্যাংককে একীভূত করার নীতিগত সিদ্ধান্ত নেয় সরকার। গত সপ্তাহে এক বৈঠকে চারটি ব্যাংকের শীর্ষ কর্মকর্তাদের এ সিদ্ধান্তের কথা জানানো হয়।
তার আগে গত মাসে ধুঁকতে থাকা পদ্মা ব্যাংককে অধিগ্রহণ করতে সম্মত হয় শরিয়াহভিত্তিক এক্সিম ব্যাংক।

নানা সমস্যায় জর্জরিত রাষ্ট্রায়ত্ত বেসিক ব্যাংক বেসরকারি সিটি ব্যাংকের সঙ্গে একীভূত হবে বলে আশা করা হচ্ছে।